title: Richard Barthelmess
text: Richard Barthelmess (nombre artistico de Richard Semler Barthelmess) estió un actor estausunidense, naixito o 9 de mayo de 1895 en Nueva York (Nueva York) y muerto o 17 d'agosto de 1963 en Southampton (Nueva York). Activo en o cine estausunidense dende meyatos d'os anyos 1910, recibió quantos premios mientres a suya carrera cinematografica.
  
  D'entre as suyas muitas cintas, cal destacar-ne bell-unas, como The Patent Leather Kid (1927, Alfred Santell), The Noose (1928, John Francis Dillon), Son of the Gods (1930, Frank Lloyd), The Dawn Patrol (1930, Howard Hawks), The Last Flight (1931, William Dieterle), The Cabin in the Cotton (1932, Michael Curtiz) u Heroes for Sale (1932, William Wellman).
  
  Actor destacau a meyaus d'os anyos 1920, fue un d'os fundadors de l'Academia d'as Artes y as Sciencias Cinematograficas de Hollywood, que ye qui concede los Premios Oscar.
  
  Primeras anyadas 
  Fillo de l'actriz Caroline W. Harris y d'Alfred W. Barthelmess, se educó en a Hudson River Military Academy en Nyack, Estau de Nueva York, y en o Trinity College en Hartford (Connecticut). Tanimientres, a traviés de su mai conoixeba o mundo d'o teatro y feba chicotas interpretacions como aficionau.
  
  Carrera cinematografica 
  A meyaus d'os anyos 1910, una amiga de su mai, l'actriz d'orichen ruso Alla Nazimova, lo convenció ta treballar profesionalment en o cine estausunidense, treballando como extra sin acreditar en a suya primera cinta, Gloria's Romance (1916) y dimpués partecipando en a cinta War Bridescon a mesma Alia, a on sí que amaneixeba en os títols de credito d'a cinta. A suya interpretación li cuacó a D. W. Griffith, qui li facilitó a suya dentrada definitiva en o mundo d'o cine, esdevenindo un d'os más conoixius i millor pagaus d'o cine mudo en ixas envueltas.
  
  A suya carrera cinematografica plegó en a cumbre por a suya nominación a lo premio Oscar a o Millor Actor en 1928 por o suyo papel en as cintas The Noose, de John Francis Dillon, y The Patent Leather Kid, d'Alfred Santell. En ixas envueltas fundó a suya propia productora, Inspiration Film Company, con Charles Duell y Henry King. Tanimientres, dende l'aparición d'o cine sonoro a suya estrela dixó de brilar, y poquet a poquet a suya carrera cinematografica remató, anque encara interpretó bellas cintas destacadas en as primeras anyadas d'o cine sonoro. Sindembargo, cada vegada feba menos papels y menos destacaus y, en plegar a Segunda Guerra Mundial, albandonó definivament y de raso o mundo d'o cine y s'incorporó en a Reserva Naval d'os Estaus Unius. En rematar a guerra, s'adedicó a los suyos negocios y no tornó a partecipar en garra cinta.
  
  Premios 
  Richard Barthelmess fue nominato a un premio Oscar a o Millor Actor en 1928 por o suyo papel en as cintas The Noose, de John Francis Dillon, y The Patent Leather Kid, d'Alfred Santell, en a primera convocatoria d'o Premio Oscar. O premio estió ta l'actor Emil Jannings.
  
  Filmografía
  
  Vinclos externos 
  
   Richard Barthelmess en IMDb.
   Richard Barthelmess en AllMovie.
   Richard Barthelmess en Internet Broadway Database.
   Richard Barthelmess en Find A Grave.
  
  Referencias 
  
  Nominau a o Premio Oscar a o Millor Actor
  Actors d'Estaus Unius
  Actors de Hollywood
  Naixius de Nueva York
  1895 (naixencias)
  1963 (muertes)